OBČINA KANAL OB SOČI

Občinski svet

Številka: 9000-0001/2019-19

Datum: 24. 1. 2019

**ZAPISNIK**

**1. redne seje Občinskega sveta Občine Kanal ob Soči, ki je bila v četrtek, 24. januarja 2019, ob 16. uri, v sejni sobi občine, Trg svobode 23, Kanal**

**Prisotni člani občinskega sveta:** Risto Djurić, Lara Lovišček, Vladimir Kolmančič, Simon Prinčič, Andrej Valentinčič, Grega Velušček, Marko Bucik, Jože Valentinčič (Deskle), Aleksander Štrukelj, Simeon Kodelja, Miha Čargo, Peter Nanut, Bruno Colavini, Ivan Križnič in David Bavdaž

**Opravičeno odsotni člani občinskega sveta:** Matjaž Berlot in Jože Valentinčič (Lig)- seje se je udeležil pri 5. točki dnevnega reda ob 16.55.

**Ostali prisotni:**

Tina Gerbec, županja, Metoda Humar, višja svetovalka za gospodarstvo in finance ter Lora Zimic Mugerli, sodelavka za promocijska opravila in splošne dejavnosti

**Novinarji: /**

**Sejo je sklicala, zanjo predlagala dnevni red županja Tina Gerbec, ki je sejo tudi vodila.**

Prisotnih je bilo 14 svetnikov občinskega sveta. Predsedujoča je ugotovila, da je občinski svet sklepčen.

**Potrditev zapisnika konstitutivne seje občinskega sveta.**

Predsedujoča je odprla razpravo, v kateri je razpravljal svetnik Ivan Križnič.

Svetnik **Ivan Križnič** je podal pripombo h glasovanju pri 4. in 5. točki dnevnega reda. Pri obeh točkah je namreč zapisano, da je glasovalo 16 svetnikov ter da so s 14 glasovi ZA in 2 PROTI sprejeli ugotovitvena sklepa o potrditvi mandatov članicam in članom občinskega sveta Občine Kanal ob Soči ter o izvolitvi županje Občine Kanal ob Soči. Že takrat je obrazložil svoj glas, da sta bila oba s svetnikom Davidom Bavdažem ZA, saj ni bilo razloga, da bi glasovala proti. Problem je bil v tem, da glasovalna naprava ni delovala. Prosi, da se to v zapisniku konstitutivne seje popravi.

Za zapisnik konstitutivne seje je glasovalo 13 svetnikov. S 13 glasovi ZA so sprejeli naslednji

**SKLEP**

Potrdi se zapisnik konstitutivne seje Občinskega sveta Občine Kanal ob Soči s pripombo.

Županja je za sejo predlagala naslednji dnevni red:

1. Vprašanja, predlogi in pobude občinskih svetnikov.
2. Razprava in sklepanje o razpisu priznanj Občine Kanal ob Soči za leto 2019 –predlog.

Poročevalka županja Tina Gerbec (gradivo v prilogi)

1. Razprava in sklepanje o predlogu Statutarnega sklepa o razdružitvi stalnega delovnega telesa občinskega sveta v dve novi stalni delovni telesi – predlog.

Poročevalka županja Tina Gerbec (gradivo v prilogi)

1. Razprava in sklepanje o Programu dela občinskega sveta v letu 2019 – predlog.

Poročevalka županja Tina Gerbec (gradivo v prilogi)

1. Kadrovske zadeve (imenovanje nadzornega odbora, delovnih teles občinskega sveta ter imenovanja in soglasja k imenovanjem v svete zavodov).

Poročevalec KMVVI (gradivo dano na seji)

Predsedujoča je odprla razpravo, v kateri ni bilo razpravljavcev.

Za predlagani dnevni red je glasovalo 14 svetnikov. S 14 glasovi ZA so sprejeli naslednji

**SKLEP**

Potrdi se predlagani dnevni red.

K 1. točki dnevnega reda.

**Vprašanja, predlogi in pobude občinskih svetnikov.**

Predsedujoča je odprla razpravo, v kateri so sodelovali Simeon Kodelja, Peter Nanut, Marko Bucik, Risto Djurić, Ivan Križnič, David Bavdaž, Jože Valentinčič (Deskle) in Miha Čargo.

**Simeon Kodelja** upa, da bo v tem mandatu narejenega kaj več kot v prejšnjem. Videl je, da se za marketom v Kanalu popravlja zid, ne ve pa, kdo je investitor. Poletje bo kmalu tu in misli, da je prav, da se na osnovi projektov, ki so bili že narejeni, na parkirišču označi modre cone, da bodo parkirna mesta plačljiva oziroma se to uredi skladno z dogovorom na občinskem svetu. Dal je pobudo, da bi vprašali župnijo Kanal, če je pripravljena prodati del zemljišča za marketom, na katerem bi se lahko uredilo parkirišče za avtobuse. Glede parkirišča pri pošti je povedal, da je tam stalno parkiranih nekaj avtomobilov, ki so last domačinov. To parkirišče je bilo namenjeno za pošto in tržnico, zato predlaga, da bi občina odkupila njivo, ki je last g. Daniela Samca in tam uredila plačljivo parkirišče, zaprto z rampo. Na ta način bi vsaj delno rešili problematiko parkiranja v Kanalu. V lanskem poletju je Kanal obiskalo veliko turistov, ki niso imeli kje parkirati. Naslednja stvar je problematika s parkiranjem na cesti proti železniški postaji. V popoldanskem času bi lahko bilo to tudi dovoljeno, v dopoldanskem pa ne in sicer iz razloga, ker se takrat na Plastik vozijo tovornjaki, ki imajo problem, kako priti mimo teh avtomobilov. Parkirišča naj se tam zariše. To naj se čim prej uredi, sicer nas bo ponovno prehitela turistična sezona. Povedal je tudi, da se je pred štirinajstimi dnevi na cesti med Anhovim in Krstenicami zagozdil tovornjak, ki je uničil ograjo na mostu. To je potrebno čim prej popraviti.

**Peter Nanut je** predstavil problematiko s parkiranjem na pokopališču v Kanalu. Problem: vhod - izhod oz. prehod v zadnji plato parkirišča, ki je na travi in ni vidno označen, zato se ob številnih avtomobilih večkrat zgodi, da se nehote zaparkira tisti prehod, s čimer sta onemogočena uvoz in izvoz. Ukrep je, da se na samem prehodu na južni in severni strani postavi viden znak, ki označuje sam prehod ali pa dva profila cevi na vsaki strani prehoda, na katerih bi bile odsevne nalepke. Zadnja varianta bi bila cenejša. Dal je pobudo, da bi se cesto v Gradu (pri grajskih vratih)**,** kjer je planirana tudi gradnja javnega vodovoda na trasi Vodohran Grad - Trg Kanal, in je v zelo slabem stanju, preplastilo (vsaj 30 metrov – pred in za grajskimi vrati). Na igrišču v Gradu sta obe tabli za košarko razpadli že nekaj let nazaj, zato grajska mladima prosi, v kolikor bi se lahko priskrbelo vsaj eno ali obe tabli za košarko. Na igrišču na postaji (za Plastikom pri železnici) bi potrebovali nov obroč oziroma pritrditev starega na tabli za košarko. Ta je že dalj časa dotrajana in uničena, možno je tudi popravilo. Zanimalo ga je, ker je slišal različna mnenja s strani določenih svetnikov o tem, ali sme kot izvoljen svetnik v volilni enoti Kanal podati pobude, predloge na občinski seji tudi za katero drugo volilno enoto. Javna razsvetljava– na območju Bodrež (smetišče) – Kanal (Lurd). Ker je na območju iz kraja Bodrež do smetišča (v smeri proti Kanalu) postavljena kvalitetna javna razsvetljava predlaga, da se namesti od smetišča naprej v smeri proti Kanalu dodatne oz. več luči zaradi dveh zelo nevarnih ovinkov, ter večkrat neodgovornih pešcev, ki jih na tej relaciji ni malo. Javna razsvetljava **–** območjeGorenje Polje-Močila-Anhovo. Ker na tem območju ni niti ene luči od železniške postaje v Anhovem po hribu navzgor do Gorenjega Polja in Močil, so ga nekateri krajani prosili, naj izpostavi to problematiko. Občana zanima, ali ima občina zbrane podatke o vseh nepremičninah, ki so v občini naprodaj.Če tega ni, ga zanima, ali obstaja možnost, da bi imeli občani na enem mestu možnost priti do teh podatkov.

**Marko Bucik** je glede postavitve javnih luči iz Bodreža proti Kanalu povedal, da je to želja vseh prebivalcev Bodreža. Na občinskem svetu je bilo to potrjeno že pred časom. V ta namen je bilo v zagotovljenih 1.700,00 EUR. Ena luč je premalo, potrebno jih je postaviti vsaj pet, šest, saj je potrebno osvetliti celotno območje. Rečeno je bilo, da se bo to izvedlo, a iz tega ni bilo nič. Parkirišče na tržnici ni bilo zgrajeno za potrebe pošte ampak za stanovalce in obiskovalce tržnice. Pošta pa svojih obljub, od vode do vodnjaka, ni izpeljala. Za svoja vozila pa ima pošta svoje parkirišče. Glede ograje med Anhovim in Krstenicami je povedal, da se je na tem delu že v lanskem letu zagozdil tovornjak. Takrat je bilo rečeno, da se bo postavilo tablo prepovedano za tovornjake, a se tega ni izvedlo. Je pa bila tabla postavljena takoj po tistem, ko se je to ponovilo drugič. Ne ve, zakaj je to trajalo toliko časa. Nekdo je za to odgovoren. Zanima ga, kako je s pobudo, ki je bila sprejeta že v lanskem letu, ko so bili na ogledu v delu vasi Morsko - zaselek Kršen. Do tja namreč vodi zelo ozka pot, zaradi česar je onemogočen dostop gasilcem in reševalcem. Na ogledu je bilo ugotovljeno, da je možno z majhnimi sredstvi pripeljati cesto, v ta zaselek, po drugi strani. Njihova želja ni asfaltirana pot ampak samo to, da bo možno priti do njih. Glede postavitve ležečih policajev v Bodrežu je povedal, da je bil opravljen ogled s strani pristojnih ter podpisan dopis s strani krajanov. Iz predložene dokumentacije je bilo razvidno, da se na tem delu ležečih policajev ne da postaviti . Zanima ga, kako jih je bilo možno postaviti v Kanalu in v Avčah, v Bodrežu pa to ni možno. Ta del ceste je namreč zelo nevaren. To je potrebno čim prej urediti.

**Risto Djurić** je glede ureditve javne razsvetljave proti Bodrežu povedal, da so o tem razpravljali tudi na sestanku Krajevne skupnosti Kanal in so to dali v plan. Prav tako so v plan dali tudi postavitev ležečih policajev v Bodrežu, cesto v Kršen in pa most. Upa, da bo to tudi izvedeno.

**Simeon Kodelja** je povedal, da je glede parkiranja na tržnici mislil na ljudi, ki prihajajo na pošto, ne pa na uslužbence. Moti ga, da so tam določena vozila parkirana po cel mesec. Občina naj kupi zemljišče in na njem uredi parkirna mesta ter jih nato da v najem.

**Ivan Križnič** je povedal, da so skoraj vse pobude, ki so bile dane zabeležene na krajevni skupnosti. Tudi v letošnjem letu so vsi, ki zastopajo posamezne kraje v KS Kanal že podali pobude tako za vzdrževanje kot za investicije. Prav je, da bi svetniki svoje pobude podali predstavnikom krajevnih skupnosti, ki bi jih nato posredovali naprej.

**David Bavdaž** je podal predlog, da je potrebno urediti parkirišče ob pokopališču v Desklah. Povedal je tudi, da ga je občan prosil, če lahko vpraša, kaj se bo naredilo z znamenjem, ki je ob poti ko se gre v Gorenje Deskle, to je ob cesti, ki gre proti Anhovemu ali pa Rodežu. Tam se je sedaj delalo podporni zid in se je znamenje nekoliko nagnilo. Zanima ga, kdo naj bi za tisto skrbel?

**Županja** je povedala, da je ureditev parkirišča ob pokopališču v Desklah tudi v planu KS Anhovo – Deskle, da se odkupi zemljišče in na njem uredi parkirišče. Kar pa zadeva znamenje bo občinska uprava preverila in podala odgovor.

**Jože Valentinčič (Deskle)** je povedal, da je imela KS Anhovo – Deskle sestanek, na katerem so bile izpostavljene vse pereče zadeve in posredovane na občino. Glede znamenja je povedal, da je bila pobuda za popravilo že dana na občino, saj je kapelica zelo stara. Strokovnjaki so si jo že ogledali. Za restavriranje štirih starih slik bi potrebovali 12.000 EUR. Vse pobude so bile že posredovane na občino. Županja ga je opozorila, da so prebivalci Plavi dali pobudo za postavitev radarja za snemanje.

**Županja** je povedala, da je imela sestanek s predsedniki krajevnih skupnosti in bo poskrbela za to, da bodo vsi svetniki prejeli zapisnik sestanka, da se vprašanja in pobude, ki so že bile dane, ne bi ponavljale.

**Miha Čargo** je povedal, da ga občani sprašujejo, če bi se lahko na cesti od bivše Terre do Rodeža, ki ni osvetljena, postavilo javne luči. To je na občinskem svetu že izpostavil in misli da je problem, ker je lastnik podjetje Salonit Anhovo d. d. Problem je tudi na mostu. Apelirati je potrebno na podjetje, da se to uredi. Vprašanje je imel tudi glede občinske blagajne. Zdi se mu smotrno, da bi bila blagajna tudi v Desklah in sicer v prostorih bivše pošte, ki je sedaj v lasti občine. Vprašanje je imel tudi glede vprašanj in pobud in sicer do kdaj jih morajo svetniki posredovati na občino?

Ker drugih prijavljenih na razpravo ni bilo, je **županja Tina Gerbec** prisotne seznanila s tem, da je potrebno pri tej točki sprejeti tudi Sklep o spremembi in dopolnitvi Sklepa o delni povrnitvi stroškov volilne kampanje za lokalne volitve v Občini Kanal ob Soči za volilno leto 2018.

Obrazložitve je podala Metoda Humar, višja svetovalka za gospodarstvo in finance.

Predsedujoča je nato odprla razpravo, v kateri je sodeloval Risto Djurić

Svetnik **Risto Djurić** je povedal, da on predvideva, da so bila poročila že poslana na AJPES, stranke pa morajo to zadevo še zakonsko urediti.

Za predlagani sklep je glasovalo je15 svetnikov. S 15 glasovi ZA so sprejeli naslednji

**SKLEP**

**o spremembi in dopolnitvi Sklepa o delni povrnitvi stroškov volilne kampanje za lokalne volitve v Občini Kanal ob Soči za volilno leto 2018**

1. **člen**

S tem sklepom se spremeni in dopolni 5. člen Sklepa o delni povrnitvi stroškov volilne kampanje za lokalne volitve v Občini Kanal ob Soči za volilno leto 2018 in se po novem glasi:

»Organizator volilne kampanje za volitve v občinski svet ali za volitve za župana mora najkasneje 15 dni po zaprtju posebnega transakcijskega računa poročilo o financiranju volilne kampanje predložiti AJPES preko spletnega portala AJPES. Organizatorju volilne kampanje se na njegovo zahtevo delno povrnejo stroški volilne kampanje iz proračuna občine v 30 dneh po oddaji in objavi finančnega poročila preko portala AJPES.«

1. **člen**

Ta sklep začne veljati naslednji dan po objavi v Uradnem listu Republike Slovenije.

K .2 točki dnevnega reda.

**Razprava in sklepanje o razpisu priznanj Občine Kanal ob Soči za leto 2019 –predlog.**

Poročevalka županja Tina Gerbec. Obrazložitve je podala Lora Zimic Mugerli, sodelavka za promocijska opravila in splošne dejavnosti.

Predsedujoča je odprla razpravo, v kateri ni bilo razpravljavcev.

Glasovalo je 15 svetnikov. S 15 glasovi ZA so sprejeli naslednji

**SKLEP**

**o razpisu priznanj Občine Kanal ob Soči za leto 2019**

1.

Objavi se razpis za zbiranje predlogov za podelitev priznanj Občine Kanal ob Soči

za leto 2019:

- nagrada Občine Kanal ob Soči,

- priznanje Občine Kanal ob Soči.

2.

Podeli se največ dve nagradi, od tega eno posamezniku in eno kolektivu.

Nagrada se podeli v obliki plakete – odlitek grba Občine Kanal ob Soči v bronu.

Dobitniki nagrade prejmejo tudi umetniško delo.

3.

Podeli se največ tri priznanja, od tega dve posameznikom in eno kolektivu.

Priznanje se podeli v obliki diplome, ki je opremljena z grbom občine in jo podpiše županja.

Dobitniki priznanj prejmejo, skladno z odlokom, tudi praktično darilo.

4.

Razpis se objavi na krajevno običajen način in na spletnem portalu občine Kanal ob Soči:

[www.obcina-kanal.si](http://www.obcina-kanal.si) ter na spletnem portalu MojaObčina.si: <http://www.mojaobcina.si/kanal-ob-soci>.

5.

Rok za dostavitev predlogov z obrazložitvijo je 30 dni od dneva objave. Anonimnih predlogov komisija ne bo obravnavala.

6.

Ta sklep velja takoj.

K 3. točki dnevnega reda.

**Razprava in sklepanje o predlogu Statutarnega sklepa o razdružitvi stalnega delovnega telesa občinskega sveta v dve novi stalni delovni telesi – predlog.**

Poročevalka županja Tina Gerbec.

Predsedujoča je odprla razpravo, v kateri so razpravljali Miha Čargo, David Bavdaž, Risto Djurić in Ivan Križnič

**Miha Čargo** je povedal, da se popolnoma strinja s tem, da se sedanji odbor razdruži na predlagana dva odbora. V preteklem mandatu je bil namreč tudi sam član tega odbora, v katerem je bilo včasih zelo težko delati, saj je zajemal obsežna in zahtevna področja.

**David Bavdaž** je bil mnenja, da se ti dve zadevi sicer ne izključujeta, ampak se bolj dopolnjujeta, ker je eno odvisno od drugega. Se pa popolnoma strinja s tem, da gre v tem primeru za tako kompleksno in obsežno problematiko, zato je prav, da se ta odbor razdeli na predlagana dva odbora. Na ta način bosta lahko obe problematiki podrobneje in bolj kvalitetno obravnavani. Edina stvar na katero je imel pripombo je, da bi se v ime odbora dodalo besedno zvezo varovanje okolja, da bi bilo že iz samega imena razvidno, da skrbijo tudi za okolje. To naj se popravi tudi v tretji točki sklepa, kjer je ven izpadlo "za varovanje okolja".

**Županja** je v zvezi s tem povedala, da je že sama opazila, da v sklepu manjka besedna zveza varstvo okolja. Sklep je bil v tem delu že popravljen. Bo pa potrebno spremeniti statut, kar bo tudi prva naloga Statutarno pravne komisije, da se bo spremenilo statut in bodo akti ustrezno popravljeni.

**Risto Djurić** je novim svetnikom pojasnil, zakaj je do združitve sploh prišlo. Ta odbor je bil od ustanovitve občine do leta 2014 razdružen. Pred štirimi leti pa se je prejšnji župan odločil, da bo ta dva odbora združil v Odbor za gospodarstvo, prostorsko planiranje in varstvo okolja. Razlog, ki ga je navedel je bil, da sta ta dva odbora najpogosteje obravnavala iste točke dnevnega reda in so, tudi zaradi zunanjih poročevalcev, imeli združen sestanek. Zato je ta odbor združil in zmanjšal število na sedem članov tudi z izgovorom, da bo občina privarčevala na sejninah. Njemu se to ne zdi smiselno, zato se popolnoma strinja s tem, da se ta odbor ponovno razdruži.

**Ivan Križnič** se je strinjal s tem, da se Odbor za gospodarstvo, prostorsko planiranje in varstvo okolja razdruži na dva odbora. V ime odbora naj se doda in varstvo okolja.

Za statutarni sklep je glasovalo 15 svetnikov. S 15 glasovi ZA so sprejeli naslednji

**Statutarni SKLEP**

**o razdružitvi Odbora za gospodarstvo, prostorsko planiranje in varstvo okolja v Odbor za okolje in prostor ter varstvo okolja in Odbor za gospodarstvo in gospodarske javne službe**

1. člen

Razdruži se stalno delovno telo občinskega sveta »Odbor za gospodarstvo, prostorsko planiranje in varstvo okolja« , opredeljeno v drugi alineji prvega odstavka 24. člena statuta Občine Kanal ob Soči in 62. člena poslovnika občinskega sveta v dve stalni telesi občinskega sveta v dve delovni telesi in sicer:

- Odbor za okolje in prostor ter varstvo okolja

- Odbor za gospodarstvo in gospodarske javne službe.

2. člen

Posamezno delovno telo šteje 5 članov.

3. člen

Delovni telesi sledeče opravljata naloge:

a) (1) Odbor za okolje in prostor ter varstvo okolja obravnava vse predloge aktov in drugih odločitev iz pristojnosti občine na področju planiranja, urejanja in gospodarjenja s prostorom, in nepremičnim premoženjem občine ter varstva okolja, ki so občinskemu svetu predlagani v sprejem, oblikuje o njih svoje mnenje in občinskemu svetu poda stališče s predlogom odločitve.

(2) Odbor za okolje in prostor ter varstvo okolja lahko predlaga svetu v sprejem odloke in druge akte iz svoje pristojnosti na svojem področju dela.

b) (1) Odbor za gospodarstvo in gospodarske javne službe obravnava vse predloge aktov in drugih odločitev iz pristojnosti občine na področju gospodarstva (malega gospodarstva in obrti, kmetijstva, gostinstva in turizma) in gospodarskih javnih služb, ki so občinskemu svetu predlagani v sprejem, oblikuje o njih svoje mnenje in občinskemu svetu poda stališče s predlogom odločitve.

(2) Odbor za gospodarstvo in gospodarske javne službe lahko predlaga svetu v sprejem odloke in druge akte iz svoje pristojnosti na svojem področju dela.

4. člen

Ta statutarni sklep se upošteva pri pripravi sprememb Statuta Občine Kanal ob Soči in Poslovnika Občinskega sveta Občine Kanal ob Soči in se uporablja do sprejema sprememb Statuta in Poslovnika. V kolikor spremembe Statuta in Poslovnika ne bodo izglasovane, se uporablja ta statutarni sklep za čas trajanja mandata tega sklica občinskega sveta.

5. člen

Sklep velja takoj in se objavi v Uradnem listu RS.

K 4. točki dnevnega reda.

**Razprava in sklepanje o Programu dela občinskega sveta v letu 2019 – predlog.**

Poročevalka županja Tina Gerbec.

Predsedujoča je odprla razpravo, v kateri sta razpravljala Bruno Colavini in David Bavdaž.

Svetnik **Bruno Colavini** je povedal, da je v gradivu napaka in sicer v tekstovnem delu februarske seje ni, v tabelaričnem pa je. Prav je, da se to popravi.

**Davida Bavdaža** je zanimalo ali je možno, da bi se sejo lahko kdaj prestavilo na drug dan.

**Županja** je povedala, da so seje vedno ob četrtkih, občinska uprava pa je tista, ki določi datum seje.

Glasovalo je 15 svetnikov. S 15 glasovi ZA so sprejeli naslednji

**SKLEP**

1.

Sprejme se program dela Občinskega sveta Občine Kanal ob Soči za koledarsko leto 2019.

2.

Ta sklep začne veljati takoj.

K 5. točki dnevnega reda.

**Kadrovske zadeve (imenovanje nadzornega odbora, delovnih teles občinskega sveta ter imenovanja in soglasja k imenovanjem v svete zavodov).**

Poročevalec predsednik Komisije za mandatna vprašanja, volitve in imenovanja Risto Djurić.

Predsedujoča je povedala, da bodo svetniki glasovali o vsakem sklepu posebej. Pred vsakim sklepanjem pa je bilo svetnikom omogočeno razpravljati.

Svetniki so razpravljali samo pred sklepanjem o imenovanju nadzornega odbora. V razpravi so sodelovali Grega Velušček, Ivan Križnič in Risto Djurić.

**Grega Velušček** je podal pripombo za vnaprej. Povedal je, da morajo biti pogoji za članstvo v nadzornem odboru za vse enaki, ne pa da se za predsednika določijo strožjo kriteriji kot za ostale člane. Po tem takem lahko občinski svet sam izbere predsednika nadzornega odbora in s tem odvzame pristojnost odboru. Člani bi se morali sami odločiti, kdo bo predsednik. To je predlog za spremembo statuta. Za vse člane nadzornega odbora mora biti predpisana enaka stopnja izobrazbe. Prav tako ni upravičen pogoj, da mora biti predsednik nadzornega odbora ekonomist. Predlaga, da bi to obravnavala Statutarno pravna komisija.

**Ivan Križnič** se je strinjal s tem, kar je navedel svetnik Grega Velušček. Nikjer ni zapisano, razen v Statutu Občine Kanal ob Soči, da mora biti predsednik nadzornega odbora ekonomist. To je tudi v neskladju z zakonom. Prosi, da se to upošteva že sedaj pri izbiri predsednika. Prav je, da se statut v tem delu spremeni, da bo v skladu z zakonom.

**Risto Djurić** je povedal, da je bilo to vprašanje poslano na Službo vlade za lokalno politiko od koder so prejeli odgovor, da se to v statut lahko da in na tak način tudi opredeli.

Za Sklep o imenovanju Odbora za gospodarstvo in gospodarske javne službe je glasovalo 16 svetnikov. S 16 glasovi ZA so sprejeli naslednji

**SKLEP**

**o imenovanju Odbora za gospodarstvo in gospodarske javne službe**

1.

V Odbor za gospodarstvo in gospodarske javne službe se imenuje:

* Simeon Kodelja, Gorenja vas 50, 5213 Kanal
* Vladimir Kolmančič, Kal nad Kanalom 172, 5214 Kal nad Kanalom
* Grega Velušček, Gradnikova ulica 24, 5213 kanal
* Ambrož Gorjanc, Gregorčičeva ulica 12, 5210 Deskle
* Branko Dolenc, Gradnikova ulica 1, 5213 Kanal

2.

Sklep velja takoj.

Za Sklep o imenovanju Odbora za okolje in prostor ter varstvo okolja je glasovalo 16 svetnikov. S 16 glasovi ZA so sprejeli naslednji

**SKLEP**

**o imenovanju Odbor za okolje in prostor ter varstvo okolja**

1.

* V Odbor za okolje in prostor ter varstvo okolja se imenuje:
* Matjaž Berlot, Prilesje pri Plavah 3, 5210 Deskle
* Risto Djurić, Ajba 17, 5213 Kanal
* Bruno Colavini, Kal nad Kanalom 135, 5214 Kal nad Kanalom
* Zoran Simčič, Vojkova ulica 8, 5213 Kanal
* Radivoj Černe, Bevkova ulica 50, 5210 Deskle

2.

Sklep velja takoj.

Za Sklep o imenovanju Odbora za negospodarstvo in javne službe družbenih dejavnosti je glasovalo 16 svetnikov. S 16 glasovi ZA so sprejeli naslednji

**SKLEP**

**o imenovanju Odbora za negospodarstvo in javne službe družbenih dejavnosti**

1.

V Odbor za negospodarstvo in javne službe družbenih dejavnosti se imenuje:

* Peter Nanut, Trg svobode 25, 5213 Kanal
* Lara Lovišček, Anhovo 78, 5210 Deskle
* David Bavdaž, Bevkova ulica 45, 5210 Deskle
* Andreja Melink, Srebrničeva ulica 5, 5210 Deskle
* Hinko Gorjup, Gradnikova ulica 5, 5213 Kanal

2.

Sklep velja takoj.

Za Sklep o imenovanju Statutarno pravne komisije je glasovalo 16 svetnikov. S 16 glasovi ZA so sprejeli naslednji

**SKLEP**

**o imenovanju Statutarno pravne komisije**

1.

V Statutarno pravno komisijo se imenuje:

* Simon Prinčič, Ročinj 111, 5215 Ročinj
* Ivan Križnič, Pečno 8, 5213 Kanal
* Valentinčič Jože (Lig), Lig 24, 5213 Kanal
* Maja Ipavec Humar, Gradnikova ulica 12, 5213 Kanal
* Klelija Dolenc, Gradnikova ulica 1, 5213 Kanal

2.

Sklep velja takoj.

Za Sklep o imenovanju Komisije za odlikovanja in priznanja ter vloge in pritožbe je glasovalo 16 svetnikov. S 16 glasovi ZA so sprejeli naslednji

**SKLEP**

**o imenovanju Komisije za odlikovanja in priznanja ter vloge in pritožbe**

1.

V Komisijo za odlikovanja in priznanja ter vloge in pritožbe se imenuje:

* Andrej Valentinčič, Prilesje pri Plavah 2/a, 5210 Deskle
* Marko Bucik, Bodrež 5/a, 5213 Kanal
* Ivan Križnič, Pečno 8, 5213 Kanal
* Miha Čargo, Gregorčičeva ulica 9, 5210 Deskle
* Aleksander Štrukelj, Levpa 92, 5214 Kal nad Kanalom

2.

Sklep velja takoj.

Za Sklep o imenovanju Nadzornega odbora Občine Kanal ob Soči je glasovalo 16 svetnikov. S 16 glasovi ZA so sprejeli naslednji

**SKLEP**

**o imenovanju Nadzornega odbora**

1.

V Nadzorni odbor Občine Kanal ob Soči se imenuje:

* Eva Knafelc, Grajska cesta 20, 5213 Kanal
* Andraž Gregorčič, Grajska cesta 45, 5213 Kanal
* Majda Rejec, Srebrničeva ulica 9, 5210 Deskle
* Bojan Marinič, Gorenje Polje 2/a, 5210 Deskle
* Agata Dugar, Gradnikova ulica 28, 5213 Kanal

2.

Sklep velja takoj.

Svetniki so nato sprejeli še sklepe o imenovanju predstavnikov občine v Sveta javnih zavodov ter podali soglasje k imenovanju

Za Sklep o imenovanju predstavnika lokalne skupnosti v "Svet lokalnih skupnosti CSD Severna Primorska" je glasovalo 16 svetnikov. S 16 glasovi za so sprejeli naslednji

**SKLEP**

**o imenovanju predstavnika lokalne skupnosti v**

**"Svet lokalnih skupnosti CSD Severna Primorska"**

1.

V "Svet lokalnih skupnosti CSD Severna Primorska" se imenuje:

* Nataša Jerončič, Staničeva ulica 16, 5213 Kanal

2.

Sklep velja takoj.

Za Sklep o imenovanju predstavnika lokalne skupnosti v Svet zavoda Ljudska univerza Nova Gorica je glasovalo 16 svetnikov. S 16 glasovi za so sprejeli naslednji

**SKLEP**

**o imenovanju člana v Svet zavoda LUNG**

1.

V Svet zavoda Ljudska Univerza Nova Gorica se imenuje:

* Andreja Melink, Srebrničeva ulica 5, 5210 Deskle

2.

Sklep velja takoj.

Za Sklep o imenovanju predstavnika lokalne skupnosti v nadzorni svet Javnega sklada malega gospodarstva Goriške je glasovalo 16 svetnikov. S 16 glasovi za so sprejeli naslednji

**SKLEP**

1.

V nadzorni svet Javnega sklada malega gospodarstva Goriške se imenuje:

* Vanda Colja, Črnce 3, 5210 Deskle

2.

Sklep velja takoj.

Za Sklep o izdaji soglasja k imenovanju mag. Darka Tomšiča za direktorja Zdravstvenega doma Zobozdravstveno varstvo Nova Gorica je glasovalo 16 svetnikov. S 16 glasovi za so sprejeli naslednji

**SKLEP**

1.

Občinski svet Občine Kanal ob Soči daje soglasje k imenovanju mag. Darka Tomšiča, stanujočega Vipolže 12, 5212 Dobrovo v Brdih, za direktorja Zdravstvenega doma Zobozdravstveno varstvo Nova Gorica.

2.

Sklep velja takoj.

Seja je bila zaključena ob 17.25.

Zapisala: Predsedujoča

Valentina Velišček Tina Gerbec

Priloge:

* lista prisotnosti
* Zapisnik Komisije za mandatna vprašanja, volitve in imenovanja bo priloga temu zapisniku

**PREGLED REALIZACIJE SKLEPOV**

Na 1. redni seji, dne 24. 1. 2019, so bili sprejeti naslednji sklepi:

Sklep 1:

Potrdi se zapisnik konstitutivne seje Občinskega sveta Občine Kanal ob Soči s pripombo.

* **na seji**

Sklep 2:

Potrdi se predlagani dnevni red.

* **na seji**

Sklep 3:

Sklep o spremembi in dopolnitvi Sklepa o delni povrnitvi stroškov volilne kampanje za lokalne volitve v Občini Kanal ob Soči za volilno leto 2018

* **Uradni list RS, št. 6/2019 z dne 30.1.2019**

Sklep 4:

Sklep o razpisu priznanj Občine Kanal ob Soči za leto 2019

* **na seji**

Sklep 5:

Statutarni sklep o razdružitvi Odbora za gospodarstvo, prostorsko planiranje in varstvo okolja v Odbor za okolje in prostor ter varstvo okolja in Odbor za gospodarstvo in gospodarske javne službe

* **Uradni list RS, št. 6/2019 z dne 30.1.2019**

Sklep 6:

Sprejme se program dela Občinskega sveta Občine Kanal ob Soči za koledarsko leto 2019.

* **na seji**

Sklep 7:

Sklep o imenovanju Odbora za gospodarstvo in gospodarske javne službe.

* **na seji**

Sklep 8:

Sklep o imenovanju Odbora za okolje in prostor ter varstvo okolja

* **na seji**

Sklep 9:

Sklep o imenovanju Odbora za negospodarstvo in javne službe družbenih dejavnosti

* **na seji**

Sklep 10:

Sklep o imenovanju Statutarno pravne komisije

* **na seji**

Sklep 11:

Sklep o imenovanju Komisije za odlikovanja in priznanja ter vloge in pritožbe

* **na seji**

Sklep 12:

Sklep o imenovanju Nadzornega odbora

* **na seji**

Sklep 13:

Sklep o imenovanju predstavnika lokalne skupnosti v "Svet lokalnih skupnosti CSD Severna Primorska"

* **na seji**

Sklep14:

Sklep o imenovanju člana v Svet zavoda Ljudska univerza Nova Gorica

* **na seji**

Sklep 15:

Sklep o imenovanju predstavnika občine v nadzorni svet Javnega sklada malega gospodarstva Goriške

* **na seji**

Sklep 16:

Sklep o izdaji soglasja k imenovanju direktorja Zdravstvenega doma Zobozdravstveno varstvo Nova Gorica

* **na seji**